Sagunt i el Camp de Morvedre lideren la recuperació econòmica a la Comunitat junt a l'Horta Oest
05 de febrer 2018

![Imagen 1](/media/5pbdobg0/c_quico-fernandez.jpg)

![](/media/iqijtvwc/97-img_1863.jpg)  

El Camp de Morvedre és la segona comarca que més ha reduït la seua taxa d'atur en 2017 a la Comunitat Valenciana, només per darrere de la comarca de l'Horta Oest, que té a Torrent i Paterna com a principals ciutats. El Camp de Morvedre ha reduït la seua taxa d'atur durant l'últim any un 4,24%. Concretament, en la ciutat de Sagunt, capital del Camp de Morvedre i les dades del qual tenen un gran pes en el còmput total de la comarca, l'atur ha passat de 5.412 persones a 5.007, és a dir, s'ha reduït en 405 persones.

  

**“El Camp de Morvedre, i per tant Sagunt que és la capital, pràcticament lidera la recuperació econòmica al País Valencià junt amb l’Horta Oest i ciutats com Torrent i com Paterna. Som la punta de llança de la recuperació que està experimentant el nostre país en el conjunt de l’Estat Espanyol i que confirma que les polítiques que s’estan desenvolupant, a banda evidentment del canvi de cicle econòmic, estan donant molt bon resultat”**, ha destacat Fernández.

  

A Sagunt també ha pujat el nombre d'afiliats a la Seguretat Social, exactament en 507 persones, en augmentar de 15.691 (des. 2016) a 16.198 (des. 2017), segons les últimes dades publicades pel Ministeri d'Ocupació.

​![](/media/x0lhmme4/97-img_1789.jpg)

**“Estes dades confirmen el que estem coneixent de primera mà de les empreses que ja estan instal·lades en el nostre municipi, que estan fent inversions importants i això suposa també la contractació de noves persones, i hem de tenir en compte que encara no s’ha produït el moment d’eclosió, perquè moltes empreses estan ara en procés d’instal·lació i de construcció”,** ha afegit l’Alcalde de Sagunt, qui també ha destacat que **“alguna veu de la comarca des del món empresarial, sembla que no vol veure encara esta recuperació, però, efectivament, les persones ja estàn contractades, tenim empreses que estan ja alçant les seues estructures, tant en el sector de Parc Sagunt com en el sector dels parcs comercials i per tant no podem parlar d’expectatives, parlem ja de realitats, que en 2018 va a experimentar un increment importantíssim”.**

Fernández ha finalitzat el seu discurs assegurant que **“som de les ciutats capdavanteres i on és més visible esta recuperació, perquè d’alguna manera hem pogut obrir les portes i donar totes les facilitats per a que totes aquelles empreses que vulguen invertir en un espai com el nostre que és privilegiat, doncs no tinguen cap tipus de dificultat. I això jo crec que està generant una gran atracció que es nota dins de la ciutat i fora de la ciutat. Tots els fòrums on jo puc estar present (la Federació Valenciana de Municipis i Províncies, l’altre dia a Les Corts...) la gent veu Sagunt com un referent i com un model a seguir en el que és no sols la recuperació econòmica sinó també la generació d’ocupació, que és precisament el problema més important per als ciutadans, al qual hem de fer front”.**

  

*   [](http://www.facebook.com/sharer.php?u=https://aytosagunto.es/va/actualitat/sagunt-i-el-camp-de-morvedre-lideren-la-recuperacio-economica-a-la-comunitat-junt-a-l-horta-oest/ "Facebook")
*   [](http://twitter.com/share?url=https://aytosagunto.es/va/actualitat/sagunt-i-el-camp-de-morvedre-lideren-la-recuperacio-economica-a-la-comunitat-junt-a-l-horta-oest/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-i-el-camp-de-morvedre-lideren-la-recuperacio-economica-a-la-comunitat-junt-a-l-horta-oest/ "Linked In")
*   [](mailto:?body=https://aytosagunto.es/va/actualitat/sagunt-i-el-camp-de-morvedre-lideren-la-recuperacio-economica-a-la-comunitat-junt-a-l-horta-oest/)